עוד עיתונאים נרצחים ועוד עיתונים ותיקים נסגרים ועוד משחקים סיבוביים בכסף ועוד שימושים מגונים בפוטושופ, ועוד חדשות תקשורת מהרשת העולמית
 דייוויד קאר, כתב המדיה המצוין של ה"ניו-יורק טיימס", ניצל את טורו השבוע כדי לנתח את הידרדרותו ואת פנייתו ימינה של ה"וול-סטריט גורנל" מאז נטל רופרט מרדוק את מושכות העיתון לידיו. למרבה השמחה, רוברט תומפסון, אחד מעורכיו של ה"גורנל", לא נותר חייב, ובראיון ל"ניו-יורק אובזרבר" הוא טוען שמאמרו של קאר מלמד על הלחץ שה"טיימס" שרוי בו ועל אי-יכולתו להתמודד עם יריב ראוי. המשך יבוא.  בלוג הטעויות והתיקונים "Regret the Error" מסכם את 2009 מהזווית שלו, כאשר במקום הראשון ניצבים התיקון המשעשע הזה והטעות המסתורית הזאת (שגררה שורה שלמה של הכחשות והתנצלויות).  "Editor & Publisher", שמסקר את עולם העיתונות כבר 125 שנה, נמצא, ככל הנראה, על ערש דווי. אלא אם יקרה משהו מאוד לא צפוי, הגיליון האחרון של העיתון יראה אור בתחילת ינואר. העורך, גו סטרופ, מספיד.  ובינתיים, בקצה השני של העיר, מגזין העיצוב הוותיק "I.D", שרואה אור כבר 55 שנה, השיב את נשמתו לבורא.  במכתב שכתב ב-1957 מסביר גיי.די סלינגר למפיק הוליוודי מדוע לא יעניק לו, או לאף אחד אחר, את זכויות העיבוד ל"תפסן בשדה השיפון".  ה"Ethiopian Review" מבכה את מצבה הגרוע של העיתונות במדינה.  שוטר שירה בראשו של עיתונאי רוסי דעתן באוגוסט 2008, לאחר שעצר אותו, נידון כעת לשנתיים מאסר בלבד לאחר שהשופט החליט שהירי לא היה מכוון.  מאות עיתונאים צעדו השבוע בנפאל במחאה על רציחתה של שדרית רדיו צעירה. העיתונאית, טיקה ביסטה, קיבלה לאחרונה איומים רבים על חייה בעקבות מאמר שבו גינתה את מפלגת האופוזיציה המאואיסטית.  במאי דוקומנטרי שניסה לקבל תשובות בנוגע לסקנדל המכונה Climategate מפרופסור באוניברסיטת סטנדפורד במהלך ועידת האקלים בקופנהגן הושתק על-ידי אנשי הביטחון של האו"ם מפני שהנשאל טען שהשאלות "אינן נוחות" לו.  בלוג הטכנולוגיה "Gigaom" בודק מי עושה כמות מגונה של כסף בזכות ה-iPhone. רמז: לא אפל.  16 דוגמאות מובחרות לזוועות שניתן לייצר באמצעות פוטושופ.  CNN שוברת שיאי צפייה שליליים.  "Mediaite" תורם את תרומתו לסיכומי העשור עם מאמר על האופנים שבהם שינה בלוג התקשורת והרכילות "Gawker" ("בלוג העשור", על-פי AdWeek) את כללי המשחק העיתונאיים.  סטיבן קולבר מביס את גון סטיוארט (לפחות בכל מה שקשור לנתוני המכירות של מגזינים שהוא מופיע על שערם).  מנולה דארגיס, מבקרת הקולנוע הראשית של ה"ניו-יורק טיימס", הקדישה כמה דקות מסדר יומה העמוס כדי להעניק ראיון מרתק וחסר מעצורים לבלוג הבנות "Jezebel". במהלך הראיון תקפה דארגיס בחריפות את האולפנים ההוליוודיים על כך שהם מעניקים כה מעט אפשרויות לבמאיות, קטלה את הקומדיות הרומנטיות הגרועות שמציפות את המסכים, ולעגה לחברי האקדמיה שבוחרים את הזוכים בטקס האוסקר ("הטעם הגרוע שלהם מעולם לא מפסיק להפתיע אותי. כלומר, לבחור את קראש בתור הסרט הטוב של השנה? ואט דה פאק?").